KNDS דויטשלנד

KNDS דויטשלנד בע"מ (בגרמנית: KNDS Deutschland GmbH & Co), שנקראה בעבר קראוס-מפאי וגמן (KMW), היא חברת תעשייה ביטחונית הממוקמת במינכן, גרמניה. החברה מייצרת כלי נשק וכלי רכב צבאיים, כולל טנקים, תותחים מתנייעים וכלי רכב משוריינים אחרים. קראוס-מפאי וגמן הוקמה בשנת 1999 כאשר חטיבת ההגנה של קבוצת קראוס-מפאי פוצלה ומוזגה עם חברת וגמן ושות' (Wegmann & Co). בשנת 2015 הפכה KMW לחלק מ-KNDS (לשעבר KMW+Nexter Defense Systems), ובשנת 2024 שונה שמה ל-KNDS דויטשלנד. היסטוריה החברה שקדמה לקראוס-מפאי וגמן, קראוס-מפאי, החלה את דרכה ב-1931 ממיזוג של שתי חברות ממינכן: מאפיי (נוסדה ב-1838) וקראוס ושות' (נוסדה ב-1860). שתי החברות נמנו עם היצרניות הגרמניות המובילות של קטרי קיטור מסוגים שונים. מאפיי בנתה גם כלי רכב אחרים המופעלים בקיטור, ומאוחר יותר ייצרה כלי רכב עם מנועי בעירה פנימית, כולל קטרים, טרוליבוסים ואוטובוסים. בשנות ה-60 של המאה ה-20 נכנסה קראוס-מפאי לייצור כלי רכב קרביים משוריינים, החל בטנקי לאופרד 1 עבור הבונדסוור. ב-1999 פוצל ייצור הציוד הביטחוני ומוזג עם וגמן ושות' ליצירת קראוס-מפאי וגמן. לוגמן היו 51% מהמניות ולמנסמן (Mannesmann AG), חברת האם של קראוס-מפאי באותה עת, היו 49% מהמניות. סימנס רכשה את חלקה של מנסמן בשנת 2000. וגמן אחזקות (Wegmann Unternehmens-Holding KG), הממוקמת בקאסל, רכשה את חלקה של סימנס בדצמבר 2010 והפכה לבעלת המניות היחידה בקראוס-מפאי וגמן. חברת החזקות זו הייתה בבעלותם של כ-26 שותפים שקטים, כולם בני משפחות בודה, פון בראונברנס, פון מאידל וסת'ה, וכולם צאצאים של מייסדי החברה או הבעלים המאוחרים יותר של וגמן ושות'. ב-2012 רכשה קראוס-מפאי וגמן את WFEL, חברה בריטית שמקורה בפיירי אוויישן. בשנים 2013 ו-2014 הגיעו כ-80% ממכירות החברה משוק היצוא, בהמשך למגמה של חמש-עשרה שנים של ייצוא חלק ניכר מהכנסות הייצור. ב-2014 היו לחברה 3,200 עובדים ומכירות של מיליארד אירו, ועלותו של טנק לאופרד 2 עמדה על כ-10 מיליון אירו. ב-2014 עמדה קראוס-מפאי וגמן בפני קנסות של עד 400 מיליון אירו משום ששיחדה פקידים יוונים בעסקת מכירת טנקים, וממשלת גרמניה שקלה לבטל את היתר הייצוא שלה. בדצמבר 2015, חברה קראוס-מפאי וגמן לחברה הביטחונית הממשלתית הצרפתית נקסטר סיסטמס כדי להקים את KNDS (ראשי תיבות של KMW+Nexter Defense Systems), חברת החזקות חדשה בבעלות שווה של הבעלים הפרטיים הקודמים של KMW וממשלת צרפת. המיזוג, שעליו נפוצו שמועות עוד ביולי 2014, היה צפוי ליצור חברה המעסיקה 6,000 עובדים עם הכנסה שנתית של כ-2 מיליארד אירו, בנוסף לצבר הזמנות של 9 מיליארד אירו. שר ההגנה הצרפתי ז'אן-איב לה דריאן היה שבע רצון מהאפשרות לאחד את התעשייה הביטחונית היבשתית של אירופה. מסלול ניסוי טנקים החברה מפעילה מסלול ניסוי טנקים באלאך (Allach) מאז 1964, שחוקיות הבנייה שלו שנויה במחלוקת. כשקראוס-מפאי וגמן הגישה בקשה להרחבת שעות הפעילות באביב 2018, הדבר נתקל בהתנגדות מצד חלק מהתושבים וועד הרובע. בסוף שנת 2020 הגישה יוזמת האזרחים "בית ספר במקום טנק" (בגרמנית: Schule statt Panzer) עצומה לפרלמנט של מדינת בוואריה עם תלונה נגד מסלול הניסויים. בהליך העצומה שעדיין מתנהל, הצהיר המשרד לאיכות הסביבה כי לא קיימת הגנה למסלול ברחוב לודוויגספלדר, וכי המערכת לא אושרה מבחינת חוקי הבנייה. בנוסף, באוקטובר 2021 הוגשה תביעה לבית המשפט המנהלי במינכן. באמצע ינואר 2022 פתח איגוד עובדי המתכת (IG Metall) בקמפיין לשימור המסלול, בטענה שבלעדיו נמצאים 1,650 מקומות עבודה בסכנה. מוצרים לאופרד 1 לאופרד 2 Panzerhaubitze 2000 טנק נ"מ גפארד Panzerschnellbrücke 2 Panzerschnellbrücke תותח AGM, נגזרת של PzH 2000 אשר פותח עוד יותר לתותח המתנייע דונר דינגו 1 ודינגו 2 מערכת נשק בלתי מאוישת FLW רכב גריזלי מוגן במיוחד נגמ"ש GTK בוקסר משגר רקטות M-270 MLRS בשם מארס נגמ"ש 4x4 משוריין GFF4 נגמ"ש Mungo ESK פומה (נגמ"ש גרמני) רכב סיור משוריין פנק נגמ"ש גלגלי F2 נגמ"ש משוריין 4x4 טרייר גלריה קישורים חיצוניים אתר האינטרנט הרשמי של KNDS דויטשלנד KNDS דויטשלנד, ברשת החברתית אינסטגרם KNDS דויטשלנד, ברשת החברתית LinkedIn KNDS דויטשלנד, סרטונים בערוץ היוטיוב הערות שוליים